Val de reacții din partea liderilor europeni, în cazul Navalnîi. Cer eliberarea politicianului rus.
Liderii europeni iau atitudine în cazul Navalnîi şi cer eliberarea politicianului rus. Charles Michel, preşedintele Consiliului European: "Reţinerea lui Alexey Navalny după sosirea la Moscova este inacceptabilă". Duminică seara, Alexei Navalnîi a fost reţinut în aeroport la puţin timp după ce a trecut de punctul de control.
Liderii europeni iau atitudine în cazul Navalnîi şi cer eliberarea politicianului rus, reţinut de poliţişti imediat după ce a ajuns pe un aeroport din Rusia. Politicienii spun că reţinerea este inacceptabilă."Autorităţile ruse trebuie să respecte drepturile lui Alexei Navalny şi să-l elibereze imediat. Politizarea justiţiei este inacceptabilă", a spus Josep Borrell Fontelles, liderul diplomaţiei europene.Şi Charles Michel, preşedintele Consiliului European, a luat atitudine. "Reţinerea lui Alexey Navalny după sosirea la Moscova este inacceptabilă. Le cer autorităţilor ruse să-l elibereze imediat", a declarat Charles Michel.Ministrul de Externe, Bogdan Aurescu, a scris pe Twitter un mesaj prin care susţine că reţinerea liderului opoziţiei ruse este inacceptabilă şi nedemocratică."Reţinerea liderului opoziţiei ruse la întoarcea sa în Rusia, după ce s-a refăcut fiind otrăvit cu Novichok, este inacceptabilă. Represiunea opoziţiei, doar pentru că este opoziţie, este total nedemocratică", a scris Bogdan Aurescu pe Twitter.Duminică seara, Alexei Navalnîi a fost reţinut în aeroport la puţin timp după ce a trecut de punctul de control. Poliţiştii ruşi nu au precizat motivul reţinerii. Navalnîi a revenit în Rusia deşi ştia că riscă să ajungă la închisoare.Alexei Navalnîi a ajuns în Rusia duminică seara cu un avion care a aterizat pe aeroportul Şeremetievo, în apropierea Moscovei. Iniţial, avionul trebuia să ajungă la Moscova, dar autorităţile au schimbat aeroportul deoarece Navalnîi era aşteptat de numeroşi susţinători.După ce a coborât din avion, dizidentul a spus că este bucuros că s-a întors acasă. În momentul în care a fost înconjurat de poliţişti, el a solicitat să fie însoţit de avocat. Solicitarea i-a fost refuzată.Alexei Navalny este unul dintre cei mai mari critici ai preşedintelui rus Vladimir Putin. Anul trecut, în luna august, el a fost otrăvit şi, ulterior, a primit tratament la o clinică din Germania.